FaceTime i iOS 13 giver falsk øjenkontakt

Det er stort set umuligt at få øjenkontakt med modparten i en FaceTime-videosamtale. Det skyldes at man typisk kigger på skærmen, hvor modparten befinder sig, mens kameraet er placeret øverst på skærmen. Men det problem fikser Apple i den kommende udgave af styresystemet til iPhone, iOS 13. Ved hjælp af snyd og bedrag.

I den tredje udviklerbeta, der blev frigivet onsdag, har Apple tilføjet en mulighed for at aktivere FaceTime Attention Correction, der gør “øjenkontakten med kameraet mere nøjagtig under videoopkald”. I skrivende stund lader det dog udelukkende til at fungere på iPhone XS og XS Max.

Det lader til at funktionen med falsk øjenkontakt opnås ved hjælp af Augmented Reality-koderne i styresystemet. Ved hjælp af avancerede beregninger ”drejes” hele øjenpartiet simpelthen op, så det ser ud som om man kigger direkte i kameraet, selv om øjnene i virkeligheden hviler på skærmen.

Twitter-brugeren Dave Schukin har lavet en kort video, hvor han ved hjælp af en solbrille viser, hvordan området omkring øjnene forvrænges, når den nye funktion er aktiveret.

Sunglasses also experience similar warping in the eye regions, which is exactly what you’d expect from a simple ARKit-based implementation. pic.twitter.com/rMmNoDCMSQ
— Dave Schukin (@schukin) July 3, 2019

Funktionen er som nævnt med i den seneste udviklerbeta, og forventes at blive frigivet sammen med den næste offentlige betaudgave af iOS 13 i næste uge.

FaceTime i iOS 13 giver falsk øjenkontakt